BJPએ કેસરિયાં કરવાનો નિર્ણય લઈ લીધો છે. ગોવામાં BJPની રાષ્ટ્રીય કારોબારીએ મોદીના નેતૃત્વને મંજૂરીની મહોર મારી દીધી છે. ટેક્નિકલી યસ, અત્યારે નરેન્દ્ર મોદીની નિમણૂક માત્ર સેન્ટ્રલ ઇલેક્શન કમિટીના વડા તરીકે થઈ છે એ વાત સાચી, પરંતુ વાત આટલેથી અટકવાની નથી. પક્ષની અંદર નીચેથી દબાણ એટલું પ્રચંડ છે કે મોદીના રથને અટકાવવો મુશ્કેલ છે. નરેન્દ્ર મોદી BJPને હાઇજૅક કરી ચૂક્યા છે. BJPના નેતાઓ આ વાત જાણે છે અને હવે તેમણે નરેન્દ્ર મોદી સાથે જવા સિવાય છૂટકો નથી. ૨૦૧૪માં નરેન્દ્ર મોદી વિવિધત્ કે અવિધિવત્ BJPના વડા પ્રધાનપદના ઉમેદવાર હશે એ લગભગ નક્કી છે. મોદીના નેતૃત્વમાં BJP સત્તા મેળવશે કે કેમ એ તો સમય જ કહેશે, પરંતુ BJPએ મોદીના નેતૃત્વ હેઠળ નસીબ અજમાવવાનો નિર્ણય લઈ લીધો છે અને એ અર્થમાં આ કેસરિયાં છે.